2. pielikums

Ministru kabineta

2019. gada \_\_.\_\_\_\_\_\_\_\_

noteikumiem Nr.\_\_

**INSPEKCIJU PROCEDŪRAS**

1. Inspekcijas laikā pārliecinās vai tiek ievērotas starptautisko tiesību normu un nacionālo normatīvo aktu prasības, kuras saistošas Latvijai vai tās izvirzītas karoga valsts vārdā, jo īpaši par konstrukciju, nodalījumiem un noturību, mehānismiem un elektroiekārtām, kravas novietojumu un noturību, ugunsdrošību, maksimālo pasažieru skaitu, glābšanas līdzekļiem, bīstamo kravu pārvadāšanu, radiosakariem un navigāciju. Tādējādi inspekcijās ietver:

1.1. avārijas ģeneratora iedarbināšana;

1.2. avārijas apgaismojuma pārbaude;

1.3. radiosakaru iekārtām paredzētā avārijas enerģijas avota pārbaude;

1.4. publisku paziņojumu sistēmas testēšana;

1.5. ugunsgrēka mācību trauksmes, tai skaitā ugunsdzēsēju ekipējuma lietošanas prasmes demonstrēšana;

1.6. avārijas ugunsdzēšanas sūkņa darbināšana ar divām šļūtenēm, kas pievienotas galvenajai ugunsdzēšanas maģistrālei;

1.7. testi, kuros pārbauda avārijas tālvadību, kas paredzēta, lai apturētu degvielas padevi katliem, galvenajiem un palīgdzinējiem, kā arī, lai apturētu ventilācijas padevi;

1.8. testi, kuros pārbauda tālvadības un vietējas vadības ierīces ugunsdrošības aizbīdņu noslēgšanai;

1.9. ugunsgrēka detektoru un trauksmes signalizācijas sistēmu testi;

1.10. ugunsdrošo durvju pienācīgas aizvēršanas testi;

1.11. sateču sūkņu darbība;

1.12. starpsienu ūdensdrošo durvju aizvēršana, gan no tālvadības, gan arī vietējas vadības vietas;

1.13. demonstrācija, kas pierāda, ka galvenie apkalpes locekļi pārzina avārijas kontroles plānu;

1.14. vismaz vienas dežūrlaivas un vienas glābšanas laivas nolaišana ūdenī, to stūres sistēmas un dzinēja iedarbināšana un testēšana un to izcelšana no ūdens, novietojot glabāšanas pozīcijā uz kuģa;

1.15. glābšanas laivu un dežūrlaivu inventāra pārbaude;

1.16. ro-ro pasažieru kuģa vai ātrgaitas pasažieru kuģa stūres mehānisma un stūres palīgmehānisma testi.

2. Inspekcijās īpašu uzmanību pievērš apkalpes locekļu zināšanām par drošības un avārijas procedūrām, apkopi, darba metodēm, pasažieru drošību, komandtiltiņa procedūrām un darbībām, kas saistās ar kravu un transportlīdzekļiem, kā arī tam, cik efektīvi minētie elementi tiek īstenoti. Pārbauda jūrnieku spējas saprast un vajadzības gadījumā dot rīkojumus un norādījumus, kā arī ziņot darba valodā, kas norādīta kuģa žurnālā. Pārbauda arī dokumentārus pierādījumus, ka apkalpes locekļi ir sekmīgi apguvuši speciālās apmācības, jo īpaši attiecībā uz:

2.1. pūļa vadības apmācībām;

2.2. kuģa iepazīšanās apmācībām;

2.3. drošības apmācībām personālam, nodrošinot avārijas gadījumā tiešu palīdzību pasažieriem telpās, kuras tiem ir paredzētas, un jo īpaši vecāka gadagājuma cilvēkiem un cilvēkiem ar īpašām vajadzībām, un

2.4. krīzes vadības un cilvēku uzvedības apmācībām.

Inspekcijā novērtē, vai dežūru grafiks pārmērīgi nenogurdina personālu, jo īpaši sardzes personālu.

3. Inspekcijās pārbauda, vai kompetences sertifikāti uz kuģiem strādājošiem apkalpes locekļiem, uz kuriem attiecas šie noteikumi, atbilst normatīvajiem aktiem par jūrnieku sertificēšanu.

Satiksmes ministrs T.Linkaits

Vīza:

Valsts sekretāra p.i. Dž.Innusa